Minulý november sa vďaka projektu Mini-Erasmus mohlo na vysoké školy (Paneurópska vysoká škola, Slovenská technická univerzita, Univerzita Mateja Bela, VŠEMvs) pozrieť okolo 110 žiakov stredných škôl z celého Slovenska. V termíne 22. až 26 marca 2015 dostanú žiaci príležitosť vyskúšať si túto možnosť opäť – teraz však vo väčšom.
"Posledné dva mesiace sme tvrdo pracovali na tom aby Mini-Erasmus mohol byť znova realitou. V dôležitosti podujatia nás utvrdili aj konverzácie s absolventmi prvého turnusu. Žiaci, ktorí sa zúčastnili Mini-Erasmu v novembri, majú vo vysokej škole viac jasno a sústreďujú sa viac na ich cieľ." tvrdí Matúš Jarolín, autor projektu. Projekt priniesol žiakom stredných škôl unikátnu možnosť vidieť skutočné vyučovanie na vybraných vysokých školách. Organizátori pripravili aj množstvo workshopov, ktoré zlepšili schopnosti a informácie mladých o možnostiach na Slovensku a v EÚ. Cieľom projektu je lepšie sa zorientovať v možnostiach, ktoré mladí majú.
"Mini-Erasmus v novembri bol skôr braný ako nultá verzia. Videli sme veľa chýb a veľa vecí, ktoré sme chceli zmeniť. Zároveň, našim cieľom bolo rozšíriť projekt všetkými smermi – počtom vysokých škôl a odborov, počtom stredných škôl, či počtom partnerov, ktorí sa budú podieľať na príprave naozaj skvelého programu. Môžem skonštatovať ,že toto sa nám teraz podarilo." dopĺňa.
Projekt Mini-Erasmus v marci 2015 prináša tieto novinky a bude mať nasledovnú podobu:
- zapája sa vyše 20 stredných škôl z celého Slovenska,
- projekt sa vracia v rovnakej podobe na Paneurópsku vysokú školu, Slovenskú technickú univerzitu a Univerzitu Mateja Bela v Banskej Bystrici (v BB je doplnený odbor filozofia). Na VŠEMvs sa v aktuálnom turnuse projekt neuskutoční,
- projekt sa rozširuje na Ekonomickú univerzitu v Bratislave, Fakultu Sociálnych a ekonomických vied Univerzity Komenského v Bratislave, Fakultu sociálnych vied Univerzity sv. Cyrila a Metoda v Trnave a Slovenskú poľnohospodársku univerzitu v Nitre. Celkovo sa Mini-Erasmus bude realizovať na 7 vysokých školách,
- projekt zachováva štruktúru: do popoludňajších hodín, žiaci za asistencie tútorov navštevujú semináre a prednášky. Popoludní a večer je žiakom pripravovaný program na získavanie dodatočných informácií o vzdelávaní, EÚ, workshopy a sociálny program,
- registrácia do projektu sa začína 2. marca 2015 a končí pre veľký záujem, 13. marca 2015! Registračný link bude distribuovaný koordinátormi projektu EuroSchool, inými osobami alebo na webovej stránke TU, kde budú uvedené všetky doplňujúce informácie o projekte,
- účastníci, ktorí prichádzajú do mesta, kde potrebujú nocľah na internáte, musia mať bezpodmienečne 18 rokov. NOVINKA – pokiaľ si však vedia vybaviť ubytovanie inak ako na internáte, veková podmienka sa na nich nevzťahuje avšak musia to oznámiť najneskôr do konca registrácie organizátorom na email@example.com. Pre účastníkov, ktorí majú bydlisko v meste alebo v okolí konania svojho Mini-Erasmu je minimálny potrebný vek 16 rokov (BA > BA, Trnava > Trnava…),
- projektu sa môžu zúčastniť aj tí žiaci, ktorí sa už predtým zúčastnili. Projektu na 1 vysokej škole sa môžu zúčastniť 2 žiaci z danej strednej školy. Pri 7 vysokých školách sa tak môže z jednej danej strednej školy zúčastniť maximálne 14 žiakov. Táto podmienka neplatí, pokiaľ je stredná aj vysoká škola v tom istom meste.
Projekt ako príležitosť rozšíriť si obzory…
"Tento rok začíname aj s registráciou trochu skôr. Je to preto, lebo nechceme aby boli veci robené na poslednú chvíľu ako to bolo občas cítiť v novembri. Je to ale pochopiteľné, vtedy bol projekt úplná novinka. Našim cieľom je priniesť žiakom čo najkvalitnejší týždeň z ktorého si prinesú domov čo najviac informácií a zážitkov" hovorí spoluautor Tomáš Hajdušek. "Chceli by sme na záver odkázať žiakom, aby sa nebáli túto príležitosť využiť. Skúste to, hlavne sa dozviete niečo nové. Skúste aj školu, na ktorú bezprostredne nechcete ísť, možno zistíte, že práve to vás baví. Hlavne tretiaci môžu na jeseň skúsiť v ďalšom turnuse Mini-Erasmus inú školu. Čím viac informácií, tým kvalitnejšie rozhodnutie." dopĺňa.
Projekt Mini-Erasmus je projektom organizácie Future Generation Europe (FGE) v spolupráci s množstvom univerzitných a celoslovenských študentských organizácií (predovšetkým Erasmus Student Network Slovensko, AIESEC Slovensko, Stredoškolská študentská únia Slovenska). Projekt je pod záštitou Zastúpenia Európskej komisie na Slovensku a europoslanca Ivana Štefanca.